AMATAV เผยกำไรปี 58 ขยับลงเล็กน้อยมาที่ 121.73 ลบ.
AMATAV เผยกำไรปี 58 ขยับลงเล็กน้อยมาที่ 121.73 ลบ. จากปีก่อนมีกำไร 124.41 ลบ.
17 ก.พ. 2559

บริษัท อมตะ วีเอ็น จำกัด (มหาชน) หรือ AMATAV รายงานผลการดำเนินงานประจำปี 58 สิ้นสุดวันที่ 31 ธ.ค.58 (รวมบริษัทย่อย) มีกำไรสุทธิ 121.37 ล้านบาท หรือมีกำไรสุทธิ 0.16 บาทต่อหุ้น ลดลง 2% จากช่วงเดียวกันของปีก่อนที่มีกำไรสุทธิ 124.41 ล้านบาท หรือมีกำไรสุทธิ 0.16 บาทต่อหุ้น
ขณะที่ที่ประชุมคณะกรรมการบริษัทเสนอให้ที่ประชุมสามัญผู้ถือหุ้นพิจารณายังไม่จ่ายเงินปันผลประจำปีสำหรับผลการดำเนินงานตั้งแต่วันที่ 1 มกราคม 2558 ถึงวันที่ 31 ธันวาคม 2558 เนื่องจากที่ประเทศเวียดนามมีวันหยุดยาวในช่วงต้นเดือนกุมภาพันธ์ 2559 ที่ผ่านมา จึงทำให้ Amata (Vietnam) Joint Stock Company (อมตะ เวียดนาม) ซึ่งเป็นบริษัทแกนและบริษัทย่อยของบริษัทต้องเลื่อนการประชุมผู้ถือหุ้นออกไป
ทั้งนี้ อมตะ เวียดนาม มีกำหนดที่จะจัดประชุมผู้ถือหุ้นเพื่อพิจารณาอนุมัติการจ่ายเงินปันผลให้แก่ผู้ถือหุ้นซึ่งรวมถึงบริษัทในวันที่ 29 เมษายน 2559 ซึ่งจะเกิดขึ้นหลังจากการประชุมสามัญประจำปีผู้ถือหุ้นของบริษัท บริษัทจึงยังไม่สามารถจ่ายเงินปันผลได้
โดยคณะกรรมการบริษัทจะพิจารณาการจ่ายเงินปันผลระหว่างกาลในการประชุมคณะกรรมการบริษัทในเดือนพฤษภาคม